Eur seurt emgleo a zo etre an daolennerien hag an dud fidel, hag a zigas da zoñj deuz ar c'hoariva, pa vez aliez c'hoarierien hag arvesterien a-unvan. Keñveria a heller c'hoaz heb diêzamant, gand ar ganerien werziou, lakom, hag a ziskoueze imajou ive, en eur vond deuz eur foar d'eur pardon.  M'o-doa, e gwirionez, an daolennerien eur plas deuz an dibab er skwadrennou misionerien, e oa dreist-oll abalamour ma ouient ober evel pa vijent bet o c'hoari pez. Deuz pez a skriv Le Bail e 1898 en e raport diwar ar misionou, "ar seurt c'hoari pez-se, a vez rebechet d'on taolennou en eun doare diskiant gand tud a zo troet a-eneb deom, (... ) na vez ken dioutañ tamm ebed, ken parfed ha karantezuz eo ar gelennadurez kristen".